**Program za mlade  
Grada Rijeke**

**2023. - 2030.**

**Obrazloženje Nacrta prijedloga**

Javne politike za mlade na razini zemalja članica Europske unije te na regionalnim i lokalnim razinama već su duži niz godina važan sastavni dio političkog diskursa, političkog djelovanja i planiranja ulaganja iz javnih prihoda, negdje s jasnijim zakonodavnim i strateškim okvirom, a negdje bez dostatnog okvira, što nedvojbeno predstavlja izazov u pripremi jednog krovnog dugoročnog strateškog dokumenta za mlade.

U kontekstu javnih politika u Hrvatskoj, na žalost ne postoji konkretan nacionalni strateški okvir, postoji tek Zakon o savjetima mladih. kao jedini normativni akt gdje se spominje i definira pojam *mladih* i to kao dobne skupine kojoj pripadaju osobe od 15 do 30 godina.

Nacionalno resorno tijelo je Središnji državni ured za demografiju i mlade ustrojen Zakonom o ustrojstvu i djelokrugu tijela državne uprave („Narodne novine“, broj 85/2020), a člankom 21. navedenog Zakona propisan je njegov djelokrug rada.

Agencija za mobilnost i programe Europske unije[[1]](#footnote-1) javna je ustanova koju je osnovala Vlada RH potkraj 2007. godine radi stvaranja institucionalnog okvira za provedbu dvaju najvećih programa Europske unije u području obrazovanja i usavršavanja – Programa za cjeloživotno učenje i programa Mladi na djelu. Grad Rijeka već dugi niz godina uspješno surađuje s Agencijom u unaprjeđenju provedbe politika za mlade u našem gradu.

Na području RH u 2019., prema podacima Središnjeg državnog ureda za demografiju i mlade u Izvješću o praćenju provedbe Zakona o savjetima mladih ima 124 osnovanih savjeta mladih, od kojih je aktivno 96, a 28 nisu u skladu sa Zakonom o savjetima mladih. Također, županijskih savjeta mladih je osnovano 16, gradskih 49 od 127 gradova, a općinskih 31 od 429 općina. U Primorsko – goranskoj županiji 42,86 % gradova nema osnovan savjet mladih, za razliku od 38,58% gradova na razini RH, samo 9,09 % općina na razini naše županije ima osnovan savjet mladih, to je razliku od 7,23 % općina na razini RH.[[2]](#footnote-2) Grad Rijeka ima osnovan, konstituiran i za sada aktivan Savjet mladih čiji mandat je započeo u svibnju o.g.

Iz tog se razloga nerijetko dogodi da ishodišne točke hrvatskih lokalnih programa za mlade budu usvojeni dokumenti i strategije iz javnih politika u Europskoj uniji koji se odnose na mlade, poput Europske povelje o radu s mladima na lokalnoj razini i Europske strategije za mlade, što je slučaj i kod Programa za mlade Grada Rijeke za razdoblje od 2023. do 2030. godine (u daljnjem tekstu Program)

Svakako, Program za mlade Grada Rijeke 2023. – 2030. (u daljnjem tekstu: Program) je u bitnom usklađen s postojećim nacrtom Nacionalnog programa za mlade za razdoblje od 2022. do 2024. godine te kompatibilan s Programom za mlade PGŽ 2021. - 2024., u čijoj je pripremi Grad Rijeka sudjelovao.

Ovaj Program predstavlja krovni sektorski dokument koji se odnosi na dugoročno razdoblje od osam godina, uz planiranu reviziju dokumenta (s ciljem usklađivanja Programa sa stvarnim stanjem i potrebama) na polovici provedbenog razdoblja, točnije 2026. godine.

U proces izrade bio je uključen veliki broj relevantnih dionika, od djelatnika Grada i predstavnika Primorsko-goranske županije, različitih javnih institucija, civilnog i privatnog sektora, zainteresiranih građana, roditelja i, naravno, samih mladih kao ključnih dionika.

Održano je dvadesetak sastanaka s članovima radnih skupina te tri kruga strukturiranog dijaloga s mladima.

**DEMOGRAFIJA I MLADI**

U kontekstu prvih rezultata Popisa stanovništva 2021., koji pokazuju kako je broj stanovnika u Rijeci smanjen za 20 tisuća u samo 10 godina, Grad Rijeka usmjerio je dodatne resurse u poboljšanje statusa mladih i ispunjenje određenih uvjeta kako bi što veći broj mladih život gradio upravo u Rijeci.

Upravo na tom tragu izrađen je i Plan razvoja grada Rijeke 2021. – 2027. koji je usmjeren i prema mladima, kao značajnoj društvenoj skupini. Dokument prati mlade u njihovim potrebama – od kvalitetnog obrazovanja, mogućnosti zapošljavanja i lakšeg rješavanja stambenog pitanja pa do osiguravanja mjesta u vrtićima, nadstandarda u školama te raznih kulturnih, sportskih i drugih sadržaja koje mlade obitelji ističu kao svoje prioritete.

**CILJEVI**

Svrha Programa je unaprjeđenje statusa mladih u Rijeci, između ostaloga, uspostavom kontinuiranog dijaloga s mladima te nastavak mjerljivog praćenja provedbe politika za mlade u Rijeci.

Programom su strateški definirani ciljevi i mjere koje će Grad Rijeka provoditi u suradnji s partnerima, i to kroz tri dugoročna razvojna stupa koji potom definiraju ciljeve i razrađuju mjere s ciljem doprinosa rješavanju problema i zadovoljenju potreba mladih na području Rijeke.

Razvojni stupovi definirani ovim Programom odnose se na sljedeća područja:

1. razvojni stup: Obrazovanje i (samo)zapošljavanje mladih
2. razvojni stup: Dobrobit i osamostaljivanje mladih
3. razvojni stup: Poticanje, osnaživanje i dijalog s mladima

Dugoročni ciljevi definiranih stupova su slijedeći:

1. Unaprijediti kvalitetu obrazovanja i profesionalnog usmjeravanja mladih
2. Ojačati opće uvjete za dobrobit i osamostaljenje mladih
3. Osigurati poticajnu atmosferu u gradu za mlade

1. Agencija za mobilnost i programe Europske unije, više informacija dostupno na <https://www.mobilnost.hr/hr/sadrzaj/info-kutak/o-nama/uvodna-rijec/> [↑](#footnote-ref-1)
2. Godišnje izvješće i statistički podaci dostupni su na <https://demografijaimladi.gov.hr/userdocsimages/5797> , [↑](#footnote-ref-2)